RÅDETS AFGØRELSE af 22. juli 1997 om makrofinansiel bistand til Den Tidligere Jugoslaviske Republik Makedonien (97/471/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

Kommissionen har konsulteret Det Monetære Udvalg forud for fremlæggelsen af sit forslag;

Den Tidligere Jugoslaviske Republik Makedonien har iværksat fundamentale politiske og økonomiske reformer og gør betydelige bestræbelser på at indføre en åben markedsøkonomi;

Den Tidligere Jugoslaviske Republik Makedonien og Det Europæiske Fællesskab har indgået en samarbejdsaftale og en transportaftale, som vil bidrage til udviklingen af fuldt udbyggede samarbejdsforbindelser;

Den Tidligere Jugoslaviske Republik Makedonien har med Den Internationale Valutafond (IMF) aftalt en omfattende pakke stabiliserings- og reformforanstaltninger, der vil blive understøttet af et lån under den udvidede strukturtilpasningsfacilitet (ESAF);

Den Tidligere Jugoslaviske Republik Makedonien har med Verdensbanken aftalt en omfattende pakke strukturelle tilpasningsforanstaltninger, der vil blive understøttet af et Structural Adjustment Loan and Credit;

myndighederne i Den Tidligere Jugoslaviske Republik Makedonien har anmodet om finansiel bistand fra de internationale finansielle institutioner, Fællesskabet og andre bilaterale donorer; ud over det beløb, der skønnes at kunne tilvejebringes via IMF og Verdensbanken, vil der i resten af 1997 fortsat være et stort finansieringsbehov, der skal dækkes for at styrke landets reserver og for at understøtte de politiske målsætninger, der er knyttet til regeringens reformbestræbelser;

myndighederne i Den Tidligere Jugoslaviske Republik Makedonien har givet tilsagn om, at landet til fulde vil honorere sine udestående finansielle forpligtelser over for Det Europæiske Fællesskab og Den Europæiske Investeringsbank;

Fællesskabets ydelse af et langfristet lån til Den Tidligere Jugoslaviske Republik Makedonien er en passende foranstaltning til at lette landets finansielle bindinger over for udlandet, til at støtte dets betalingsbalance og til at styrke dets reserver;

Fællesskabslånet bør forvaltes af Kommissionen;

traktaten indeholder ikke anden hjemmel for vedtagelse af denne afgørelse end artikel 235 -

TRUFFET FØLGENDE AFGØRELSE:

Artikel 1

1. Fællesskabet yder Den Tidligere Jugoslaviske Republik Makedonien en langfristet lånefacilitet på højst 40 mio. ECU i hovedstol og med en maksimal løbetid på 15 år med henblik på at sikre en holdbar betalingsbalance og styrke landets reserver.

2. Til dette formål bemyndiges Kommissionen til på Det Europæiske Fællesskabs vegne at låne de nødvendige midler, som stilles til rådighed for Den Tidligere Jugoslaviske Republik Makedonien i form af et lån.

3. Dette lån forvaltes af Kommissionen i samråd med Det Monetære Udvalg og på en måde, der er i overensstemmelse med enhver aftale mellem Den Internationale Valutafond og Den Tidligere Jugoslaviske Republik Makedonien.

Artikel 2

1. Kommissionen bemyndiges til efter samråd med Det Monetære Udvalg at indgå aftale med myndighederne i Den Tidligere Jugoslaviske Republik Makedonien om de økonomisk-politiske betingelser, der er knyttet til lånefaciliteten. Disse betingelser skal være i overensstemmelse med de aftaler, der er nævnt i artikel 1, stk. 3.

2. Kommissionen kontrollerer med regelmæssige mellemrum i samarbejde med Det Monetære Udvalg og i koordination med Den Internationale Valutafond, at den økonomiske politik i Den Tidligere Jugoslaviske Republik Makedonien er i overensstemmelse med formålene med lånet, og at lånebetingelserne overholdes.

Artikel 3

1. Lånet stilles till rådighed for Den Tidligere Jugoslaviske Republik Makedonien i to rater. Den første rate frigives, efter at Den Tidligere Jugoslaviske Republik Makedonien til fulde har honoreret sine udestående finansielle forpligtelser over for Det Europæiske Fællesskab og Den Europæiske Investeringsbank, jf. dog artikel 2.

2. Den anden rate frigives under forudsætning af en tilfredsstillende gennemførelse af ESAF-programmet og tidligst tre måneder efter frigivelsen af første rate, jf. dog artikel 2.

3. Midlerne indbetales til Den Tidligere Jugoslaviske Republik Makedoniens centralbank.

Artikel 4

1. De lånoptagelses- og långivningstransaktioner, der er nævnt i artikel 1, gennemføres med samme valørdato og må for Fællesskabet ikke medføre omlægning af forfaldstiden, valutakurs- eller renterisici eller andre kommercielle risici.

2. Kommissionen skal, hvis Den Tidligere Jugoslaviske Republik Makedonien ønsker det, træffe de nødvendige foranstaltninger til i lånebetingelserne at indføje en klausul om førtidig tilbagebetaling og til, at en sådan klausul kan anvendes.

3. Giver omstændighederne mulighed for en forbedring af renten på lånene, kan Kommissionen på Den Tidligere Jugoslaviske Republik Makedoniens anmodning helt eller delvis refinansiere sine oprindelige lånoptagelser eller omlægge de hertil svarende finansielle betingelser. En sådan refinansiering eller omlægning gennemføres på de betingelser, der er fastsat i stk. 1, og må ikke resultere i en forlængelse af den gennemsnitlige løbetid for de af transaktionerne berørte lån eller i en forhøjelse af restgælden, udtrykt i løbende valutakurs, på datoen for disse transaktioner.

4. Den Tidligere Jugoslaviske Republik Makedonien bærer alle de omkostninger, Fællesskabet afholder i forbindelse med indgåelse og gennemførelse af transaktioner i henhold til denne afgørelse.

5. Det Monetære Udvalg underrettes mindst en gang om året om udviklingen i de transaktioner, der er omhandlet i stk. 2 og 3.

Artikel 5

Kommissionen sender mindst en gang om året Europa-Parlamentet og Rådet en rapport, der indeholder en vurdering af gennemførelsen af denne afgørelse.

Udfærdiget i Bruxelles, den 22. juli 1997.

På Rådets vegne

J. POOS

Formand

(1) EFT nr. C 190 af 21. 6. 1997, s. 31.

(2) EFT nr. C 200 af 30. 6. 1997.